Icaya 35
Kit ma jo pa Lubaŋa bidwogo kwede cen
1Lobo mutwo kacel ki tim bibedo ki yomcwiny,
ature bituru iye calo leŋa.
2Ature bibedo iye calo jo ma cwinygi yom,
kun giwero wer ki yomcwiny madwoŋ twatwal;
deyone bene bibedo dit mada calo got me Lebanon,
bibedo ma mwonya twatwal calo potti me Karmel ki Caron.
Gibineno deyo pa Rwot,
ki twer ma Lubaŋawa tye kwede.
3-Wujiŋ; ciŋ jo ma badgi okwe,
wumi jo ma coŋgi goro odok matek.
4Wuwac bot jo ma tye ki lworo i cwinygi ni,
“Pe wubed lwor, wubed tek!
Nen, Lubaŋawa bikokowu,
en biculo kwor i kom lukworwu.
En bibino ci larowu.”
5-I kare meno lutowaŋ waŋgi biyabbe,
jo ma itgi odiŋ bene itgi biyabbe.
6I kare meno luŋolo bipye malo calo til,
ki jo ma te lebgi oto gibicako wero wer ki yomcwiny.
Pien pii bimwoco piny woko i dye tim,
ki kulu bene piine bibedo ka mol i lobo mutwo;
7kweyo ma mil amila bigolle woko doko kut,
pii bibedo ka gunnye atata i lobo mutwo likaŋ.
Lum ki lagada bidoŋo madwoŋ twatwal,
i kabedo ma yam too aye bedo iye.
8Yo gudo madit bibedo kunnu,
yo ma gibicako nyiŋe ni, “Yo Maleŋ.”
Jo ma gin lubalo pe gibilubo yo meno,
jo mamiŋ pe bimiyo jo ma lubo yo meno rwenyo.
9Labwor mo pe bibedo kunnu,
lee mo mager bene pe bicito kunnu,
pe tye mo ma gibinoŋo kunnu;
ento jo ma doŋ gikokogi aye bilubo yo meno.
10Jo ma Rwot okokogi bidwogo cen i Cion,
gibibino ma noŋo giwero wer licur.
Yomcwiny ma ri nakanaka pe birwenyo ki i wigi,
gibibedo maber ki yomcwiny madwoŋ,
cwercwiny ki cur ma yam gubedo kwede doŋ bia woko ki i cwinygi.